J ผุดแคมเปญใหญ่รับกระแส “สมาร์ทโฟน” 5G ตั้งเป้าขายเดือนละ 10,000 เครื่อง
J ผุดแคมเปญใหญ่รับกระแส “สมาร์ทโฟน” 5G ตั้งเป้าขายเดือนละ 10,000 เครื่อง
9 ต.ค. 2563

นายสุพจน์ สิริกุลภัสสร์ ประธานเจ้าหน้าที่บริหาร บริษัท เจเอเอส แอสเซ็ท จำกัด (มหาชน) หรือ J เปิดเผยถึง ภาพรวมธุรกิจด้านการบริหารจัดการพื้นที่เช่าภายในศูนย์การค้าในส่วนของโทรศัพท์เคลื่อนที่และสินค้าเทคโนโลยี ในชื่อ “IT JUNCTION” เพื่อนำมาจัดสรรให้เช่าต่อกับผู้ประกอบธุรกิจประเภทโทรศัพท์เคลื่อนที่ประเภทร้านลูกตู้มือถือ
โดยเป็นพันธมิตรกับศูนย์การค้าบิ๊กซี ปัจจุบัน มีสาขารวมกันทั้งสิ้น 33 สาขา ครอบคลุมหัวเมืองใหญ่ทั่วประเทศ มีจำนวนร้านลูกตู้มือถือที่ดูแล 900 ราย พร้อมเตรียมขยายสาขาและจำนวนร้านค้าเพิ่มขึ้นอย่างต่อเนื่อง รวมทั้ง แผนการ Synergy ผลิตภัณฑ์ในกลุ่มเจมาร์ท เพื่อเพิ่มความหลากหลายให้กลุ่มผลิตภัณฑ์ที่จำหน่าย ได้แก่ การขายสินค้าพ่วงสินเชื่อ หรือประกัน รวมทั้ง การนำสินค้าเทคโนโลยีเข้ามาจำหน่ายเพิ่มมากขึ้น และจะเป็นสตอรี่ใหม่ๆ ยกระดับร้านลูกตู้ในประเทศไทยให้เป็นมากกว่าร้านมือถือ
ล่าสุด IT Junction จับมือเจมาร์ท เปิดตัวแคมเปญใหญ่ “จ่าย 500 บาท สามารถรับเครื่องกลับบ้านได้เลยทันที รวมทั้ง ไม่มีบัตรเครดิตก็ผ่อนได้ 6 เดือนแรกจ่ายเบาๆ แบ่งเบาภาระ” ครอบคลุมโทรศัพท์มือถือจากแบรนด์ชั้นนำ โดยมีร้านที่เข้าร่วมแคมเปญจำนวน 26 สาขา ตั้งเป้ายอดขายจากแคมเปญนี้จะได้รับการตอบรับเดือนละ 10,000 เครื่อง เนื่องจากมองว่า 5G ที่เข้ามาจะกระตุ้นความต้องการอุปกรณ์สื่อสารและสินค้าเทคโนโลยีที่รองรับ 5G ซึ่งมีราคาต่อเครื่องสูง และแคมเปญนี้จะทำให้ลูกค้าที่ไม่มีกำลังซื้อโทรศัพท์มือถือด้วยเงินก้อน สามารถตัดสินใจซื้อได้ง่ายขึ้นด้วย
ทั้งนี้ IT Junction มีอัตราการเช่าพื้นที่ (Occupancy rate) ในปัจจุบันอยู่ที่ประมาณ 80% มีพื้นที่เช่าให้บริการเฉลี่ยต่ำสุดอยู่ที่ประมาณ  200 ตารางเมตร เพื่อความคล่องตัวในการบริหารจัดการ และสูงสุดอยู่ที่ 1,000 ตารางเมตร รองรับกำลังซื้อในทำเลที่มีศักยภาพ โดยมองว่า เนื่องจากมีการปรับกลยุทธ์ปิดพื้นที่สาขาที่ไม่ทำกำไร ปรับขนาดพื้นที่ให้ลดลงเพียงพอต่อกำลังซื้อ และกลยุทธ์ทางการตลาดที่ตรงกับกลุ่มลูกค้าเป้าหมาย ทำให้ ภาพรวมธุรกิจของ IT Junction ผ่านจุดต่ำสุดมาแล้วเมื่อ 2-3 ปีที่ผ่านมา และแม้ในช่วงสถานการณ์โควิด-19 บริษัทฯ ยังคงความสามารถในการบริหารจัดการภายในได้เป็นอย่างดี และมีสินเชื่อสำหรับผู้ประกอบธุรกิจ
ทั้งสินเชื่อ J Money และ สินเชื่อรถทำเงินของ SINGER ช่วยเหลือร้านค้ารายย่อยให้สามารถยืนหยัดได้ พร้อมทั้งมุ่งเน้นการเพิ่มรายได้อื่นๆ จากการขยายผลิตภัณฑ์ไปยังกลุ่มสินเชื่อและสินค้าเทคโนโลยีเพิ่มขึ้น ชูจุดแข็งเป็นบริษัทในกลุ่มเจมาร์ท ทำให้ร้านลูกตู้ไม่ต้องสต๊อกของ เป็นโอกาสในการขายและเพิ่มความสามารถในการทำกำไร
 “IT JUNCTION เราเป็นตลาดมือถือที่ใหญ่ที่สุดในประเทศ ตลอดเวลา 20 ปีในการดำเนินธุรกิจ บริษัทฯ ได้พิสูจน์ให้เห็นถึงการเติบโตในธุรกิจนี้ โดยธุรกิจบริหารพื้นที่เช่าร้านลูกตู้ มีสัดส่วนรายได้ราว 40% ของรายได้รวม เรามองเห็นตลาดอีก segment ที่เป็นฐานลูกค้ากลุ่มสำคัญ ทั้งคนวัยทำงาน และกลุ่มลูกค้าที่อยู่ในหัวเมืองจังหวัดต่างๆ ซึ่งมีความต้องการมือถือและสินค้าเทคโนโลยีเพิ่มขึ้น กลายเป็นปัจจัยที่ 5 ในการใช้ชีวิตในยุคที่ประเทศไทยกำลังปรับตัวเข้าสู่โลกดิจิทัล และภารกิจที่สำคัญของเราคือ จะทำอย่างไรให้ผู้ประกอบธุรกิจร้านลูกตู้มีกำไรจากการขายที่เพิ่มขึ้น
จึงจับมือพันธมิตรรายใหม่ๆ ในการนำผลิตภัณฑ์ที่หลากหลายเข้ามาให้บริการเพิ่มขึ้น และโปรโมชั่นที่ร้านค้าอื่นๆ ไม่สามารถให้ได้ เนื่องจากเราเป็นบริษัทในกลุ่มเจมาร์ท ซึ่งเป็นผู้นำร้านค้าปลีกมือถือรายใหญ่ เป็นอีกกุญแจสำคัญในการขับเคลื่อนธุรกิจมือถือในประเทศไทยให้แข็งแรง” นายสุพจน์ กล่าวทิ้งท้าย